SL Uradni list Evropske unije L 324/5

UREDBA KOMISIJE (ES) št. 2015/2005

z dne 9. decembra 2005

o uvozu banan s poreklom iz držav AKP za meseca januar in februar 2006 po tarifni kvoti, odprti z Uredbo Sveta (ES) št. 1964/2005 o tarifnih stopnjah za banane

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1964/2005 z dne 29. novembra 2005 o carinskih stopnjah za banane (1), in zlasti člena 2 Uredbe,

ob upoštevanju naslednjega:

(1) Člen 1(2) Uredbe (ES) št. 1964/2005 določa, da se vsako leto s 1. januarjem, od 1. januarja 2006 dalje, odpre avtonomna tarifna kvota 775 000 ton neto teže za uvoz banan (oznaka KN 0803 00 19) s poreklom iz držav AKP po ničelni stopnji.

(2) Inštrumenti, potrebni za upravljanje tarifne kvote za uvoz banan s poreklom iz držav AKP, predvideni z Uredbo (ES) št. 1964/2005, se ne morejo uvesti pravočasno, tj. pred 1. januarjem 2006. Zato bo Komisija sprejela prehodne ukrepe za izdajo uvoznih dovoljenj za meseca januar in februar 2006, da bi zagotovila oskrbo Skupnosti, neprekinjeno menjavo z državami AKP in se izognila motnjam v trgovinskih tokovih. Ti ukrepi ne vplivajo na podrobna pravila, ki bodo sprejeta leta 2006.

(3) V okviru prehodnih ukrepov bi bilo treba predvideti izdajo uvoznih dovoljenj izvajalcem s sedežem v Skupnosti, ki so prejeli referenčno količino kot tradicionalni izvajalci, letno dodeljeno količino kot netradicionalni izvajalci po tarifnih kvotah A/B ali C iz člena 18(1) Uredbe Sveta (EGS) št. 404/93 z dne 13. februarja 1993 o skupni ureditvi trga za banane (2), ali kot tradicionalni ali netradicionalni izvajalci v okviru dodatne količine, določene z Uredbo Komisije (ES) št. 1892/2004 z dne 29. oktobra 2004 o prehodnih ukrepih za leto 2005 za uvoz banan v Skupnost zaradi pristopa Češke republike, Estonije, Cipra, Latvije, Litve, Madžarske, Malte, Poljske, Slovenije in Slovaške (3), in ki so leta 2005 dejansko uvozili banane s poreklom iz držav AKP. Zaradi prehodnega značaja teh ukrepov se ne smejo sprejeti vloge, ki so jih predložili novi izvajalci, ki niso bili registrirani v preteklih letih.

(4) Količine, ki so na voljo za meseca januar in februar 2006 za različne skupine zadevnih izvajalcev, se morajo dodeliti na podlagi podatkov v zvezi z oskrbo Skupnosti z bananami s poreklom iz držav AKP v letu 2005. Ta oskrba je znašala 750 000 ton po tarifni kvoti C, rezervirani za proizvode s tem poreklom. Po tarifnih kvotah A/B „vse tretje države“ je znašala 15 000 ton. 10 000 ton proizvodov s tem poreklom pa je bilo sproščenih v prost promet v novih državah članicah.

(5) Izvajalcem, ki so prejeli referenčno količino ali letno dodeljeno količino za leto 2005 po tarifni kvoti „C“ v višini 750 000 ton, določeni za uvoz banan s poreklom iz držav AKP, se lahko izdajo dovoljenja na podlagi referenčne količine ali letno dodeljene količine, sporočene za leto 2005.

(6) Glede izvajalcev, ki so prejeli referenčno količino ali letno dodeljeno količino za leto 2005 po tarifnih kvotah A/B ali v okviru dodatne količine, povezane s pristopom, določene z Uredbo (ES) št. 1892/2004 za uvoz proizvodov s poreklom iz vseh tretjih držav in ne izrecno proizvodov s poreklom iz držav AKP, je treba določiti, da se vlogam za izdajo dovoljenj priloži dokaz o dejanskem uvozu proizvodov s poreklom iz držav AKP v letu 2005. Treba je preprečiti predložitev vlog za količine, ki niso povezane z uvozom proizvodov tega porekla v letu 2005. Zaradi upravljanja in nadzora je treba omejiti število vlog na izvajalca.

(7) Da pa bi se prispevalo k izboljšanju tekočega poteka trgovine in bi lahko postale dejavnosti izvajalcev bolj fleksibilne, se za količino, za katero se lahko vloži vloga za izdajo dovoljenja, ne sme predpisati praga.

(8) Treba je določiti, da se dovoljenja izdajajo glede na zahtevane količine po metodi, imenovani „metoda istočasnega pregleda“.

(9) Zato je treba sprejeti potrebna podrobna pravila.

(10) Da bi se zagotovila pravočasna predložitev vlog za izdajo dovoljenj, mora ta uredba začeti veljati takoj.

(11) Ukrepi, predvideni s to uredbo, so v skladu z mnenjem Upravljalnega odbora za banane –

SPREJELA NASLEDNJO UREDBO:

NASLOV I

Splošne določbe

Člen 1

Predmet

Ta uredba določa pogoje za izdajo uvoznih dovoljenj za banane, uvrščene pod oznako KN 0803 00 19, s poreklom iz držav AKP po tarifni kvoti iz člena 1(2) Uredbe (ES) št. 1964/2005 za meseca januar in februar 2006.

Člen 2

Količine, ki so na voljo za meseca januar in februar 2006

Za meseca januar in februar 2006:

— je na voljo količina v višini 135 000 ton za izdajo uvoznih dovoljenj za izvajalce iz naslova II; ta tarifna podkvota ima zaporedno številko 09.4160;

— je na voljo količina v višini 25 000 ton za izdajo uvoznih dovoljenj za izvajalce iz naslova III; ta tarifna podkvota ima zaporedno številko 09.4162.

NASLOV II

Izvajalci, registrirani v okviru tarifne kvote C iz člena 18(1)(c) Uredbe (EGS) št. 404/93 za leto 2005

Člen 3

Predložitev vlog za izdajo dovoljenj

Za meseca januar in februar 2006 lahko vsak tradicionalni izvajalec C in vsak netradicionalni izvajalec C iz členov 3(3) oziroma 7(1) Uredbe Komisije (ES) št. 896/2001 (4) predloži eno ali več vlog za izdajo uvoznega dovoljenja do najvišjega zneska:

— v višini referenčne količine, določene in sporočene za leto 2005 v okviru tarifne kvote C z uporabo člena 5(4) Uredbe (ES) št. 896/2001 v primeru tradicionalnega izvajalca C;

— v višini referenčne količine, določene in sporočene za leto 2005 v okviru tarifne kvote C z uporabo člena 9(3) Uredbe (ES) št. 896/2001 v primeru netradicionalnega izvajalca C.

V vlogah za izdajo dovoljenja in v dovoljenjih je v polju št. 20 navedeno „dovoljenje – Uredba (ES) št. 2015/2005 – Naslov II“.

NASLOV III

Drugi izvajalci

Člen 4

Predložitev vlog za izdajo dovoljenja

1. Izvajalci s sedežem v Skupnosti, registrirani za tarifne kvote A/B iz člena 18(1) Uredbe (EGS) št. 404/93 ali za dodatne količine, določene z Uredbo (ES) št. 1892/2004, ki so leta 2005 sprostili v prost promet banane s poreklom iz držav AKP, lahko predložijo samo eno vlogo za uvozno dovoljenje v okviru količine, določene v drugi alinei člena 2.

2. Vlogi za izdajo dovoljenja je priložen izvod enega ali več pravilno overjenih dovoljenj AGRIM, uporabljenih leta 2005 za uvoz banan s poreklom iz držav AKP, ter dokazilo o predložitvi varščine v skladu z naslovom III Uredbe Komisije (EGS) št. 2220/85 (5), ki znaša 150 eurov na tono.

3. V vlogi za izdajo dovoljenja in v dovoljenjih je v polju št. 20 navedeno „dovoljenje – Uredba (ES) št. 2015/2005 – Naslov III“.

NASLOV IV

Skupne določbe

Člen 5

Vložitev vlog

1. Volge za izdajo uvoznih dovoljenj se 14. in 15. decembra 2005 predložijo v primeru tradicionalnega izvajalca pristojnim organom države članice, ki je določila referenčno količino, v primeru netradicionalnega izvajalca pa pristojnim organom države članice, kjer je izvajalec registriran, in sicer skupaj z dokazili o predložitvi varščine v skladu z naslovom III Uredbe (EGS) št. 2220/85, ki znaša 150 eurov na tono.

2. Vloge, ki niso predložene v skladu s členoma 3 in 4, se ne upoštevajo.

Člen 6

Izdaja dovoljenj

1. Države članice Komisiji najkasneje do 19. decembra 2005 ločeno sporočijo celotno količino, za katero so bili za izvajalce iz naslovov II in III predložene vloge za izdajo dovoljenj, ki so se upoštevale.

2. Ob upoštevanju obvestil, posredovanih z uporabo odstavka 1, ter glede na količino, določeno v členu 2, Komisija po potrebi določi koeficient znižanja, ki se uporabi pri vsaki vlogi za izdajo dovoljenja za izvajalce iz naslova II, in koeficient znižanja, ki se uporabi pri vsaki vlogi za izdajo dovoljenja za izvajalce iz naslova III.

3. Pristojni organi nemudoma izdajo uvozna dovoljenja in po potrebi uporabijo koeficiente znižanja iz odstavka 2.

4. Če se pri uporabi odstavka 3 dovoljenje izda za količino, ki je nižja od zahtevane količine, se varščina iz člena 4(3) nemudoma sprosti za količine, ki niso bile dodeljene.

NASLOV V

Končne določbe

Člen 7

Obdobje veljavnosti in vpis dovoljenj

1. Uvozna dovoljenja za sprostitev v prosti promet so veljavna od 1. januarja 2006 do 7. aprila 2006.

2. Količine, za katere so bila izdana dovoljenja v skladu s to uredbo, se bodo upoštevale pri upravljanju tarifne kvote, določene v členu 1(2) Uredbe (ES) št. 1964/2005, in bodo po potrebi vpisane v sredstva, ki se nato dodelijo izvajalcem za leto 2006 v okviru upravljanja te tarifne kvote.

Člen 8

Obvestila

Države članice najkasneje do 31. januarja 2006 Komisijo obvestijo o količinah, za katere so bila izdana dovoljenja, ter pri tem jasno razlikujejo med količinami, dodeljenimi izvajalcem iz naslova II in količinami, dodeljenimi izvajalcem iz naslova III.

Člen 9

Začetek veljavnosti

Ta uredba začne veljati na dan objave v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 9. decembra 2005 Za Komisijo Mariann FISCHER BOEL Članica Komisije

(1) UL L 316, 2.12.2005, str.1.

(2) UL L 47, 25.2.1993, str. 1. Uredba, kakor je bila nazadnje spremenjena z Aktom o pristopu iz leta 2003.

(3) UL L 328, 30.10.2004, str. 50.

(4) UL L 126, 8.5.2001, str. 6. Uredba, kakor je bila nazadnje spremenjena z Uredbo (ES) št. 838/2004 (UL L 127, 29.4.2004, str. 52).

(5) UL L 205, 3.8.1985, str. 5. Uredba, kakor je bila nazadnje spremenjena z Uredbo (ES) št. 673/2004 (UL L 105, 14.4.2004, str. 17).